**NÁRODNÁ RADA SLOVENSKEJ REPUBLIKY**

**VIII. volebné obdobie**

Návrh

**Zákon**

z ... 2022,

**ktorým sa dopĺňa zákon č. 135/1961 Zb. Zákon o pozemných komunikáciách**

**(cestný zákon)**

Národná rada Slovenskej republiky sa uzniesla na tomto zákone:

**Čl. I**

Zákon č. 135/1961 Zb. Zákon o pozemných komunikáciách (cestný zákon) v znení zákona č. 72/1969 Zb., zákona č. 139/1982 Zb., zákona č. 27/1984 Zb., zákona Národnej rady Slovenskej republiky č. 160/1996 Z. z., zákona č. 58/1997 Z. z., zákona č. 395/1998 Z. z., zákona č. 343/1999 Z. z., zákona č. 388/2000 Z. z., zákona č. 439/2001 Z. z., zákona č. 416/2001 Z. z., zákona č. 524/2003 Z. z., zákona č. 534/2003 Z. z., zákona č. 639/2004 Z. z., zákona č. 725/2004 Z. z., zákona č. 93/2005 Z. z., zákona č. 479/2005 Z. z., zákona č. 25/2007 Z. z., zákona č. 275/2007 Z. z., zákona č. 664/2007 Z. z., zákona č. 86/2008 Z. z., zákona č. 8/2009 Z. z., zákona č. 70/2009 Z. z., zákona č. 60/2010 Z. z., zákona č. 144/2010 Z. z., zákona č. 249/2011 Z. z., zákona č. 317/2012 Z. z., zákona č. 345/2012 Z. z., zákona č. 180/2013 Z. z., zákona č. 388/2013 Z. z., zákona č. 368/2013 Z. z., zákona č. 488/2013 Z. z., zákona č. 293/2014 Z. z., zákona č. 387/2015 Z. z., zákona č. 282/2015 Z. z., zákona č. 106/2018 Z. z., zákona č. 9/2019 Z. z., zákona č. 149/2019 Z. z., zákona č. 393/2019 Z. z., zákona č. 147/2021 Z. z., zákona č. 149/2021 Z. z. a zákona č. 181/2022 Z. z. sa dopĺňa takto:

 Doterajší text § 3g sa označuje ako odsek 1 a dopĺňa sa odsekmi 2 až 5, ktoré znejú:

„(2) Ak vlastník diaľnice alebo cesty I. triedy nie je vlastníkom pozemkov pod týmito stavbami, má vlastník týchto stavieb k pozemkom pod nimi právo zodpovedajúce vecnému bremenu,2cbba) ktorého obsahom je jeho užívanie, výkon správy, údržby, opráv a rekonštrukcie stavieb na nich umiestnených a na zabezpečenie prístupu k nim.

 (3) Návrh na vykonanie záznamu v katastri nehnuteľností2cbbb) podľa odseku 1 podá vlastník diaľnice alebo cesty I. triedy. Prílohou návrhu na vykonanie záznamu do katastra nehnuteľností je geometrický plán, ak nie je možné určiť výmeru uplatneného vecného bremena bez geometrického plánu.

 (4) Vlastník pozemku pod diaľnicou alebo cestou I. triedy má za zriadenie vecného bremena podľa prvého odseku a za obmedzenie vlastníckeho práva nárok na primeranú náhradu, ktorá sa poskytne jednorazovo a ktorá je stanovená znaleckým posudkom (ďalej len „náhrada“). Náhrada sa poskytne za výmeru, v ktorej je vlastník obmedzený pri obvyklom užívaní nehnuteľnosti v dôsledku uplatnenia vecného bremena vlastníkom cesty I. triedy.

(5) Náhradu uhradí vlastníkovi pozemku vlastník diaľnice alebo cesty I. triedy. Nárok na náhradu možno uplatniť u vlastníka diaľnice alebo cesty I. triedy do šiestich mesiacov odo dňa, keď sa vlastník pozemku o uplatnení zákonného vecného bremena vlastníkom diaľnice alebo cesty I. tried dozvedel, najneskôr však do jedného roka odo dňa vykonania zápisu zákonného vecného bremena do katastra nehnuteľností. Vlastník diaľnice alebo cesty I. triedy je povinný najneskôr do troch mesiacov od zápisu vecného bremena do katastra nehnuteľností písomne oznámiť vlastníkovi pozemku pod diaľnicou alebo cestou I. triedy vykonanie tohto zápisu.

(6) Ak sa vlastníctvo k pozemku pod diaľnicou alebo cestou I. triedy prevádza, má vlastník diaľnice alebo cesty I. triedy, ktorá je umiestnená na danom pozemku predkupné právo.“.

Poznámky pod čiarou k odkazom 2cbba a 2cbbb znejú:

„2cbba) § 151n až 151p Občianskeho zákonníka.

2cbbb) § 34 zákona Národnej rady Slovenskej republiky č. 162/1995 Z. z. o katastri nehnuteľností a o zápise vlastníckych a iných práv k nehnuteľnostiam (katastrálny zákon) v znení neskorších predpisov.

**Čl. II**

Tento zákon nadobúda účinnosť 1. januára 2023.